## Pravilnik o obveznom označavanju i upisu u jedinstveni registar domaćih životinja te vođenju evidencija

### NN 74/2003 (7.5.2003.), Pravilnik o obveznom označavanju i upisu u jedinstveni registar domaćih životinja te vođenju evidencija

# MINISTARSTVO POLJOPRIVREDE I ŠUMARSTVA

894

Na
temelju članka 16. stavka 5. Zakona o veterinarstvu (»Narodne novine«, broj
70/97. i 105/01.) i članka 4. stavka 3. Zakona o stočarstvu (»Narodne novine«,
broj 70/97. i 36/98.), ministar poljoprivrede i šumarstva donosi

## PRAVILNIK

### O OBVEZNOM OZNAČAVANJU I UPISU U JEDINSTVENI REGISTAR DOMAĆIH ŽIVOTINJA TE VOĐENJU EVIDENCIJA

I.
OPĆE ODREDBE

Članak
1.

Ovim Pravilnikom utvrđuje se jedinstveni sustav
označa­vanja životinja te način vođenja Jedinstvenog registra domaćih životinja
te propisanih evidencija.

Članak 2.

Radi provedbe mjera zaštite zdravlja ljudi i
životinja od zaraznih i nametničkih bolesti, kontrole prometa domaćih
životinja, uzgojno-selekcijskog rada i ostvarivanja prava na državne potpore u
poljoprivredi, obvezno je označavanje svih domaćih životinja na način propisan
ovim Pravilnikom.

Članak 3.

U
smislu ovog Pravilnika pojmovi koji se koriste imaju sljedeće značenje:

1.
Vlasnik domaće životinje – fizička ili pravna osoba u či­jem se vlasništvu
nalazi životinja.

2.
Posjednik domaće životinje – fizička ili pravna osoba koja je kao vlasnik,
korisnik ili čuvar, izravno odgovorna za zdravlje i dobrobit životinje.

3. Domaće životinje – sva grla goveda, koza, ovaca,
konja, magaraca i svinja bez obzira na dob, pasminu ili križanje i porijeklo.

4. Jedinstveni registar domaćih životinja (u daljnjem
tekstu: Registar) – temeljna baza podataka o svim domaćim životinjama u
Republici Hrvatskoj, koji vodi Hrvatski stočarsko selekcijski centar (u
daljnjem tekstu: HSSC), u elektroničkom obliku.

5. Ovlaštena organizacija odnosno fizička osoba za
ozna­čavanje domaćih životinja – pravna odnosno fizička osoba koja je ovlaštena
od Ministarstva poljoprivrede i šumarstva (u daljnjem tekstu: Ministarstvo) za
obavljanje navedene djelatnosti u skladu s ovim Pravilnikom.

6. Obvezna dokumentacija za označavanje – svi obrasci
propisani ovim Pravilnikom.

7. Označena životinja – svaka domaća životinja koja
je ozna­čena na način propisan ovim Pravilnikom.

8. Ponovno označavanje – postupak kojim se domaća
životinja koja je izgubila oznaku ponovno označi na način propisan ovim
Pravilnikom.

9. Potvrda o označavanju – dokument koji životinja
dobiva prilikom označavanja, izdaje se jednom za pojedinu životinju i prati je
prilikom prometa.

Članak 4.

Posjednik domaće životinje odgovoran je da je svaka
pojedina domaća životinja, odnosno cijelo stado, označeno na način propisan
ovim Pravilnikom.

Članak 5.

Označavanje životinja obavljaju pravne odnosno
fizičke osobe ovlaštene od Ministarstva, i to:

1. ovlaštene veterinarske organizacije;

2. veterinarske službe;

3. HSSC;

4. vlasnici/posjednici domaćih životinja na farmskim
objektima većim od 20 uvjetnih grla.

Članak 6.

Ovlaštene
pravne i fizičke osobe iz članka 5. ovog Pravilnika moraju voditi propisanu evidenciju
označenih životinja.

Nakon
označavanja ovlaštena organizacija posjedniku životinje izdaje propisanu
potvrdu o označavanju.

Potvrda iz stavka 2. ovog članka služi kao dokaz o
identitetu životinje i prati je u unutarnjem prometu.

Ovlaštene veterinarske službe i posjednici životinja,
nakon označavanja životinja unose podatke u svoju evidenciju, a u roku od sedam
dana moraju ishoditi potvrdu o označavanju od ovlaštene veterinarske
organizacije odnosno HSSC-a.

Ovlaštene veterinarske
organizacije i HSSC podatke o ozna­čenim životinjama unose u Registar jednom
tjedno za prethodni tjedan.

Članak 7.

Izdavanje
i distribuciju ušnih markica, potrebnih sredstava za obvezno označavanje
životinja te propisanih obrazaca obavlja HSSC.

Distribucija
ušnih markica ovlaštenim veterinarskim organizacijama obavlja se prema dinamici
narudžbe.

Ovlaštenim
veterinarskim službama odnosno fizičkim osobama HSSC ušne markice dostavlja
jednom godišnje, u dostatnoj količini za označavanje podmlatka.

HSSC vodi Evidenciju o distribuciji markica i
dokumentacije za označavanje, na propisanom obrascu, a Ministarstvu dostavlja
mjesečna izvješća o distribuciji ušnih markica i izdavanju propisane
dokumentacije.

Članak 8.

Registar vodi HSSC, i to za pojedine vrste domaćih
životinja.

Podaci o uzgojno valjanim životinjama unose se i u
Središnji upisnik uzgojno valjanih grla koji vodi HSSC.

Podatke u Registar upisuju:

– ovlaštene veterinarske organizacije;

– HSSC;

– nadležni veterinarski inspektori koji obavljaju
obvezne veterinarsko-zdravstvene preglede na granici odnosno u objektima
registriranim za klanje životinja.

Pristup Registru radi pregleda podataka imaju:

– Ministarstvo;

– Ovlaštene veterinarske organizacije;

– HSSC;

– Hrvatski zavod za poljoprivredno savjetodavnu
službu (u daljnjem tekstu: HZZPSS);

– Centri za reprodukciju.

Na temelju podnesenog posebnog zahtjeva, Ministarstvo
može odobriti pristup Registru i drugim korisnicima.

Praćenje i kontrolu vođenja Registra obavlja
Ministarstvo – Uprava za veterinarstvo.

Članak 9.

U objektima registriranim za klanje životinja,
evidenciju o klanju vode nadležni veterinarski inspektori odnosno ovlašteni
veterinari u skladu s posebnim propisom, pri čemu moraju pohraniti ušne
markice, a potvrde o označavanju poništiti i razdužiti kod HSSC-a.

Posjednik životinje mora odmah izvijestiti nadležnu
ovlaš­tenu veterinarsku organizaciju o uginuću označene životinje, a s ušnom
markicom i dokumentacijom ovlaštena veterinarska organizacija postupa u skladu
sa stavkom 1. ovog članka.

Nadležna veterinarska inspekcija odnosno ovlaštene
veterinarske organizacije, moraju voditi evidenciju o klanju odnosno uginuću
životinja na propisanom obrascu, a podatke unose u Registar jedanput tjedno za
prethodni tjedan.

Članak 10.

Uvezene životinje namijenjene klanju ne podliježu obilježa­va­nju
propisanom ovim Pravilnikom.

Evidenciju izvezenih životinja vodi granična
veterinarska inspekcija u propisanom obliku.

Pri izvozu granični veterinarski inspektor sve
potvrde o označavanju poništava i postupa u skladu s člankom 9. stavkom 1. ovog
Pravilnika, a podatke unosi u Registar jednom tjedno za prethodni tjedan.

Članak 11.

Uvezenim domaćim životinjama, ako su označene u
skladu s ovim Pravilnikom, ostaje nepromijenjena izvorna oznaka životinje iz
zemlje porijekla.

Domaće
životinje iz stavka 1. ovoga članka nije potrebno dodatno označavati te se
izdaje potvrda o označavanju, a podaci se unose u Registar.

Domaće
životinje koje nisu označene u skladu s ovim Pravil­nikom moraju biti označene,
evidentirane i upisane u Registar prije raspuštanja karantene, na način
propisan ovim Pravilnikom.

U
slučaju da domaća životinja izgubi izvornu ušnu markicu zemlje porijekla,
potrebno ju je ponovno označiti ušnom markicom propisanom ovim Pravilnikom te
izdati novu potvrdu o označavanju, na kojoj se naznačuje stari životni broj
životinje.

Članak
12.

Propisane
ušne markice i dokumentaciju može proizvoditi samo od Ministarstva ovlašteni
proizvođač.

Ušne
markice moraju biti proizvedene u skladu s propisanim kriterijima (Prilog 1.).

Proizvođač
ušnih markica obvezan je voditi evidenciju o proizvedenim i isporučenim
količinama ušnih markica.

Proizvođač
je obvezan osigurati isporuku ušnih markica najmanje za trogodišnje razdoblje
te proizvoditi njihove duplikate na zahtjev HSSC-a.

Propisane
obrasce i dokumentaciju za označavanje životinja može tiskati samo od
Ministarstva ovlaštena tiskara, koja mora numerirati obrasce te voditi
evidenciju o proizvedenim i distribuiranim količinama.

II.
OZNAČAVANJE GOVEDA

Članak
13.

Goveda moraju biti označena ušnom markicom (Prilog
2.), u oba uha.

Članak 14.

Tele mora biti prijavljeno najkasnije 8 dana nakon
poroda, a označeno i evidentirano do dvadesetprvog dana po prijavi.

U slučaju kada se tele ranije stavlja u promet,
prethodno mora biti označeno.

U slučaju da domaća životinja izgubi ušnu markicu,
posjednik mora u roku od 8 dana izvijestiti ovlaštenu organizaciju koja ju je
označila, radi ponovnog označavanja.

Proizvođač putem distributera novu ušnu markicu
dostavlja ovlaštenoj organizaciji odnosno fizičkoj osobi u roku od 30 dana, s
naznakom da je ušna markica duplikat.

Članak 15.

Ovlaštena osoba za označavanje izdaje posjedniku
goveda potvrdu o označavanju (Prilog 5.), u kojoj su navedeni sljedeći podaci:

– zemlja porijekla;

– životni broj goveda;

– datum rođenja;

– pasmina goveda;

– spol goveda;

– kategorija goveda;

– životni broj majke; u slučaju embrio transfera
upisuje se životni broj biološke majke i nosioca embrija;

– osobni podaci vlasnika životinje i šifra
gospodarstva;

– osobni podaci posjednika životinje i šifra gospodarstva;

– kod osobe koja obavlja označavanje, ako on nije
vlasnik goveda;

–
potpis osobe koja obavlja označavanje;

– datum
označavanja.

Potvrda o označavanju izdaje se u 3 primjerka. Prvi
primjerak namijenjen je ovlaštenoj organizaciji za obilježavanje, drugi
primjerak dostavlja se HSSC-u, treći primjerak potvrde se izdaje posjedniku i
služi kao dokaz o identitetu životinje.

U slučaju da posjednik goveda samostalno označava
svoje životinje, potvrde o označavanju izdaje i ovjerava ovlaštena
organizacija.

U slučaju gubitka potvrde o označavanju, vlasnik mora
u roku 8 dana predati zahtjev za izdavanje duplikata potvrde ovlaš­tenoj
organizaciji, na kojoj mora biti vidljivo označeno da se radi o duplikatu.

Članak 16.

Posjednik
goveda obvezan je voditi registar goveda na gospodarstvu, te sve promjene
redovito evidentirati najkasnije do trećeg dana po nastaloj promjeni.

Registar
iz stavka 1. ovoga članka sadrži sljedeće podatke:

– ime i
prezime vlasnika/posjednika životinje, šifra gospodarstva;

–
životni broj goveda;

– datum
rođenja;

–
pasmina goveda;

– spol
goveda;

–
životni broj majke; u slučaju embrio transfera upisuje se životni broj biološke
majke i nositelja embrija;

–
životni broj oca;

– datum
dolaska goveda na farmu;

–
podatke o privremenim odlascima s farme (pašarenje, iz­lož­be, smotre,
sajmovi);

–
podatke o liječenju i karenci.

Članak
17.

Posjednik
goveda odgovoran je za prijavu telenja i promet goveda, o čemu mora izvijestiti
ovlaštenu organizaciju.

III. OZNAČAVANJE KONJA I
MAGARACA

Članak
18.

Konji i magarci označavaju se jedinstvenim životnim
brojem.

Članak 19.

Životni broj sastoji se od 9 znamenki, a određuje ga
HSSC.

Članak 20.

Svako mlado grlo mora biti označeno prije odbića od
majke.

Nakon označavanja, podaci o označenoj životinji unose
se u Registar.

Nakon svakog označavanja, izdaje se potvrda o
označavanju grla s opisnom listom (Prilog 6.).

Članak 21.

Konji i magarci označavaju se vrućim paljenim žigom
na lijevom, odnosno desnom butu i/ili lijevom sedlištu i opisuju se detaljnom
opisnom listom.

Žig se sastoji od brojeva sljedećih dimenzija: visina
5 cm; širina 3 cm; dubina 2-3 mm.

Oznaka se sastoji od zadnje četiri znamenke
pripadajućeg životnog broja.

Uzgojno
valjana grla mogu se obilježiti vrućim paljenim žigom u skladu s Programom
uzgoja.

Članak
22.

Potvrda o označavanju iz članka 20. stavka 3. ovog
Pravilnika sadržava sljedeće podatke:

– zemlja porijekla;

– životni broj;

– datum i mjesto ždrebljenja/pulenja;

– pasmina;

– spol;

– matični broj;

– ime grla;

– žig;

– boja;

– otac;

– majka;

– uzgajivač/vlasnik/posjednik;

– datum označavanja.

Drugi
dio potvrde odnosi se samo na dijagram konja odnosno magarca, gdje se ucrtavaju
osnovne karakteristike grla, i to: oznake – znakovlja i zvrci te osnovne mjere
grla.

Članak
23.

Potvrda
o označavanju i opisna lista izdaje se u 3 primjerka. Prvi primjerak namijenjen
je ovlaštenoj organizaciji za označa­va­nje, drugi primjerak dostavlja se
HSSC-u, a treći primjerak potvrde ostaje posjedniku i služi kao dokaz o
identitetu životinje.

U
slučaju da vlasnik/posjednik konja odnosno magaraca samostalno označava svoje
životinje, potvrdu o označavanju izdaje i ovjerava ovlaštena organizacija za
označavanje.

U
slučaju gubitka potvrde o označavanju, posjednik u roku 8 dana mora predati
zahtjev za izdavanje duplikata potvrde ovlašte­noj organizaciji, na kojoj je
vidljivo označeno da se radi o duplikatu.

Članak
24.

Posjednik
konja mora voditi registar konja na gospodarstvu te sve promjene redovito
evidentirati najkasnije u roku od tri dana od nastanka promjene.

Registar
iz stavka 1. ovoga članka sadrži sljedeće podatke:

– ime i
prezime vlasnika/posjednika životinje, šifru gospodarstva;

–
životni broj životinje;

– datum
rođenja i pasminu konja ili magarca;

– spol;

–
životni broj majke;

–
životni broj oca;

– datum
dolaska grla na gospodarstva;

–
podatke o privremenim odlascima s farme (izložbe, sajmovi, smotre, sportska
natjecanja);

– datum
izlučivanja životinje iz uzgoja;

–
podatke o liječenju i karenci;

–
pojedine napomene.

Članak
25.

Posjednik
konja odnosno magaraca odgovoran je za prijavu ždrijebljenja odnosno pulenja i
promet životinja, o čemu mora izvijestiti ovlaštenu organizaciju.

IV.
OZNAČAVANJE SVINJA

Članak
26.

Svinje
se označavaju ušnim markicama sa životnim brojem (Prilog 3.), koje se stavljaju
na desno uho.

Uzgojno
valjane životinje mogu se dodatno označiti tetoviranjem u lijevo uho.

Članak 27.

Životni
broj je jedinstveni broj od 10 znamenaka, koji se sastoji od kontrolnog i
tekućeg dijela broja. Prva znamenka broja je kontrolna, a preostalih 9 znamenki
tvore tekući slijed. Kontrolna znamenka dobije se prema određenoj formuli i
osigurava neponovljivost pojedinog broja.

Članak
28.

Označavanje
grla ušnom markicom obavlja se po prijavi vlasnika, prilikom provođenja
imunoprofilaktičkih mjera, a najkasnije prije stavljanja grla u promet.

Članak
29.

Nakon
obavljenog označavanja, ovlaštena organizacija za označavanje izdaje posjedniku
životinja potvrdu o označavanju (Prilog 7.).

Potvrda
o označavanju izdaje se u 3 primjerka. Prvi primjerak namijenjen je ovlaštenoj
organizaciji za označavanje, drugi primjerak potvrde dostavlja se HSSC-u, a
treći primjerak ostaje posjedniku i služi kao dokaz o identitetu životinje.

Članak
30.

Potvrda
o označavanju svinja sadrži sljedeće podatke:

–
zemlja porijekla;

–
životni broj grla;

– datum
rođenja grla;

– spol;

– broj
majke (ako je poznata);

– broj
oca (ako je poznat);

–
podatke o vlasniku/posjedniku (ime i prezime, adresa, šifra gospodarstva)

– datum
označavanja;

–
potpis djelatnika i ovjeru ovlaštene organizacije.

Članak
31.

Prilikom klanja svinja za potrebe vlastitog
domaćinstva, posjednik mora, uz propisani uzorak za pregled mesa na
trihinelozu, dostaviti ovlaštenoj veterinarskoj organizaciji i ušnu markicu
zaklane životinje.

Članak
32.

Posjednik
svinja obvezan je voditi registar svinja na gospodarstvu te sve promjene
evidentirati u roku od 7 dana od nastale promjene.

Registar
iz stavka 1. ovoga članka sadrži sljedeće podatke:

– ime i
prezime vlasnika/posjednika životinje, šifru gospodarstva;

–
životni broj životinja;

–
podatke o prometu životinja (datum stavljanja životinja u promet, broj
životinja koje se stavljaju u promet, novo brojno stanje).

 V. OZNAČAVANJE OVACA I KOZA

Članak
33.

Ovce i koze označavaju se ušnom markicom (Prilog 4.),
u desno uho, a uzgojno valjane životinje i tetoviranjem u lijevo uho.

Označavanje grla ušnom markicom obavlja se po prijavi
posjednika, prilikom provođenja imunoprofilaktičkih mjera, a najkasnije prije
stavljanje grla u promet.

Članak 34.

Nakon označavanja ovlaštena organizacija izdaje i
ovjerava potvrdu o označavanju (Prilog 8.), koja sadrži sljedeće podatke:

– zemlja porijekla;

– životni broj životinje;

– vrstu životinje;

– pasminu životinje;

– spol životinje;

– datum rođenja (ako je poznat);

– životni broj majke (ako je poznat);

– životni broj oca (ako je poznat);

– ime i prezime vlasnika životinje, adresu te šifru
njegova gospodarstva;

– ime i adresu posjednika životinje te šifru njegova
gospodarstva;

– podaci o organizaciji i osobi koja je označila
životinju;

– datum označavanja životinja;

– potpis osobe koja je obavila označavanje.

Potvrda o označavanju izdaje se u 3 primjerka. Prvi
primjerak namijenjen je ovlaštenoj organizaciji za označavanje, drugi primjerak
potvrde dostavlja se HSSC-u, a treći primjerak ostaje posjedniku.

Nakon označavanja, podaci o označenoj životinji
upisuju se u Registar.

Ako vlasnik/posjednik samostalno označava životinje,
u roku od 8 dana mora ishoditi potvrdu o označavanju od ovlaštene organizacije.

Članak 35.

Posjednik ovaca odnosno koza mora voditi registar
ovaca odnosno registar koza na gospodarstvu, a sve promjene evidentirati u roku
od 7 dana od nastale promjene.

Registar iz stavka 1. ovoga članka sadrži:

– ime i prezime vlasnika/posjednika životinje,
adresa, šifra gospodarstva;

– životne brojeve odraslih grla (sve životinje nakon prvog
janjenja i jarenja);

– podatke o prometu životinja (datum stavljanja
životinja u promet, svrha prometa, broj životinja u prometu i novo stanje broja
životinja);

–
podatke o izgubljenim odnosno ukradenim životinjama; ako se životinja izgubi
ili je ukradena posjednik je dužan u roku od 7 dana o tome izvijestiti
ovlaštenu organizaciju.

VI.
PRIJELAZNE I ZAVRŠNE ODREDBE

Članak
36.

Nadzor nad provedbom obveznog označavanja životinja
obav­ljaju županijski veterinarski inspektori i veterinarski inspektori Grada
Zagreba te Državni inspektorat, u okviru nadležnosti određene posebnim
Zakonima.

Članak 37.

Goveda, konji i magarci koji nisu označeni na način
propisan ovim Pravilnikom, moraju biti označeni u roku od 180 dana njegovog
stupanja na snagu.

Članak 38.

Oblici pojedinih vrsta propisanih ušnih markica
nalaze se u prilogu ovog Pravilnika i čine njegov sastavni dio.

Obrasci potvrda o označavanju domaćih životinja
nalaze se u prilogu ovog Pravilnika i čine njegov sastavni dio.

Članak 39.

Početkom primjene ovog Pravilnika prestaje važiti
Pravilnik o označavanju domaćih životinja u (»Narodne novine«, broj 139/97. i
164/98.) te članci 57 – 74. Pravilnika o upisu i obilježavanju uzgojno valjanih
životinja (»Narodne novine«, broj 22/98.).

Članak 40.

Ovaj
Pravilnik stupa na snagu osmog dana od dana objave u »Narodnim novinama«, a
počinje se primjenjivati 1. srpnja 2003. godine u dijelu koji se odnosi na
označavanje goveda, konja i magaraca, a 1. siječnja 2004. godine u dijelu koji
se odnosi na označavanje svinja, ovaca i koza.

Klasa: 322-01/03-01/38
Urbroj: 525-0103-01
Zagreb, 14. travnja 2003.

   Ministar
**mr. sc. Božidar Pankretić,** v. r.

Prilog 1.

KRITERIJI KOJIMA MORA UDOVOLJAVATI UŠNA MARKICA ZA
OZNAČAVANJE GOVEDA

– ušna markica mora biti izrađena od materijala koji
nije škod­ljiv po zdravlje, izrađena tako da ne ozljeđuje životinju, te da za
životinju predstavlja minimum diskomfora;

– ušna markica se mora lako
aplicirati, mora biti tako izra­đena da nakon aplikacije nije moguće
razdvajanje spojenih dijelova, kao ni ispadanje markice tj. da istu markicu
nije moguće više puta aplicirati;

– nakon aplikacije mora biti osigurana nesmetana
rotacija lica oko naličja markice,

– materijal od kojeg se
izrađuju markice mora biti fleksibilan tj. savitljiv i otporan prema hladnoći i
toplini, te na ultraljubičasta zračenja, mora biti rezistentna na atmosferske
prilike;

– materijal od kojega je
izrađena markica mora biti mekan i elastičan, nakon savijanja vraćati se u
prvobitan oblik, kompletna markica mora biti sačinjena u cijelosti od istog
materijala;

– proizvođač mora jamčiti da
se kvaliteta ispisa brojeva, slova i oznaka na markici neće mijenjati, odnosno
da je neizbrisiv;

– ispis na markici mora
osigurati mogućnost dvojakog očita­vanja markice (pomoću numeričkih oznaka i
bar coda);

– ispis na markici mora biti
postojan na kemijske spojeve koji nastaju u staji te isto tako otporan na
kiseline i postojeća organska otapala (keton, alkohol itd.);

–
proizvođač mora osigurati kompjuterski nadzor proizvod­nje, te dokaz o
tehnološkom postupku u svezi osiguranja neponovljivosti brojčanih oznaka
tijekom proizvodnje;

– sve oznake na markici moraju biti ispisane
laserski;

– oznake na markici moraju biti vidljivo otisnute i
jasno čitljive s distance s prednje i stražnje strane;

– proizvođač mora posjedovati zaštitu od mogućeg
krivotvorenja;

– markica mora osigurati higijenske uvjete zaštite s
obzirom na mogućnost prijenosa infekcije pri primjeni i aplikaciji;

– proizvođač mora posjedovati atest za izradu markica
o netoksičnosti i biološkoj neškodljivosti plastične mase od koje je izrađena
ušna markica za ljude, životinje i okolinu;

– proizvođač mora osigurati stalnu zalihu bianco
markica i uvid u dnevnu i mjesečnu proizvodnju;

– proizvođač mora osigurati dovoljan broj
odgovarajućeg pribora za aplikaciju ušnih markica (kliješta) i rezervnog
pribora (igala, opruga, podložnih pločica);

–
proizvođač mora posjedovati laboratorijski test ušne mar­kice na razvlačenje
(pull test).

Prilog 2.

UŠNA
MARKICA ZA GOVEDA

Ušna
markica za označavanje goveda žute je boje, u donjem dijelu pravokutnog oblika,
s izduženim gornjim dijelom. Na vrhu ušne markice istaknuta je oznaka
Ministarstva (MPŠ). U drugom retku vidljiva je oznaka Republike Hrvatske (HR) i
tekući životni broj koji se sastoji od deset znamenaka. U donjem retku vidno su
istaknute zadnje četiri znamenke životnog broja. Na licu »a« ušne markice
nalazi se bar code veličine 10 mm. Na licu »b« ne nalazi se barcode već se na
tom mjestu nalaze uvećane četiri znamenke, dok se na dnu markice nalazi prazan
prostor predviđen za upis imena goveda. Na oba naličja markice nalazi se
istovjetan bar code putem kojega je omogućeno elektronsko očitavanje životnog
broja. Izgled životnog broja određuje HSSC.

![](dodatni/376596.gif)

![](dodatni/376597.gif)

if !supportEmptyParas endif

Prilog 3.

UŠNA MARKICA ZA OZNAČAVANJE SVINJA

Ušna
markica za označavanje svinja žute je boje, oblika izduženog pravokutnika sa
zaobljenim vrhovima, najvećih dimenzija 60 x 17 mm. Na prednjoj
strani (lice), markica je podijeljena po duljini. U gornjem dijelu je životni
broj, veličine znamenki najmanje 6 mm, crne boje, a u donjem dijelu je bar
code. Drugi dio ušne markice je okruglog oblika, promjera 30 mm, a na njemu je
oznaka HR i MPŠ

**Naličje**

![](dodatni/376598.gif)

**Lice markice**

![](dodatni/376599.gif)

if !supportEmptyParas endif

Prilog 4.

UŠNA
MARKICA ZA OZNAČAVANJE OVACA
I KOZA

Ušna
markica za označavanje ovaca je žute, a za označavanje koza bijele boje. Osim u
boji, u svim drugim pojedinostima ušna markica za ovce i koze je identična.
Ušna markica je plastična, sastavljena od dva dijela jednakih dimenzija, koja
se prilikom obilježavanja ovaca i koza spajaju i nakon toga se više ne mogu
rastaviti i uporabiti. Ušna markica je pravokutnog oblika i zaobljenih
stranica.

Širina
ušne markice je najmanje 40 mm, dok je visina najmanje 15 mm.

Na
prednjoj strani ušne markice (strana na kojoj se nalazi izdanak-lice) nalazi se
životni broj grla i bar code putem kojeg je moguće elektronsko očitavanje
životnog broja. Životni broj se sastoji od 9 znamenaka, od kojih je prva
znamenka kontrolna, a dobije se po zadanoj formuli i osigurava neponovljivost
životnog broja ovce i koze.

Na
drugom dijelu ušne markice (poleđina/naličje) upisana je slovna oznaka
Republike Hrvatske (HR) i oznaka Ministarstva (MPŠ).

![](dodatni/376600.gif)

if !supportEmptyParas endif

Prilog 5.

POTVRDA O OZNAČAVANJU GOVEDA

![](dodatni/376601.gif)

if !supportEmptyParas endif

Prilog 6.

#### POTVRDA O OZNAČAVANJU KONJA/MAGARACA

![](dodatni/376602.gif)

![](dodatni/376603.gif)

if !supportEmptyParas endif

if !supportEmptyParas endif

Vlasnik:
\_\_\_\_\_\_\_\_\_\_\_\_\_\_\_                                         Opis
izvršio: \_\_\_\_\_\_\_\_\_\_\_\_\_\_

if !supportEmptyParas endif

if !supportEmptyParas endif

Prilog 7.

POTVRDA O OZNAČAVANJU SVINJA

![](dodatni/376604.gif)

if !supportEmptyParas endif

![](dodatni/376605.gif)

Pravilnik, NN 74/2003-894